Iqula LikaZuma Liphindela eHarare Njalo Ekugqitshweni Kwenkulumo
Omunye wabakuqula leli, uNkosazana Lindiwe Zulu uthi bakhangelele ukuthi kube lokuvumelana phakathi kweMDC leZanu PF
Iqula likaMongameli Jacob Zuma weleSouth Africa liphendukile eHarare ngoMvulo ukuyakwamukela ugwalo lwabakunkulumo zokuzama ukulungisisa okuhluphayo phakathi kweZanu PF leMDC. Inkulumo lezi zikhangelelwe ukugqitshwa njengokulaya kuka Zuma, umlamulankunzi kudaba lweZimbabwe. Omunye okuqula leli, uNkosazana Lindiwe Zulu utshele iStudio 7 ukuthi bengalwamukela lolu gwalo, bazaluhluza njalo bethule iziloyiso zabo nxa kungakabi lokuvumelana okukhona. U Zuma ubeseZimbabwe kumaviki amabili edluleyo lequla lakhe bekhulumisana lenkokheli yeZanu PF leyeMDC emizameni yokulungisisa okuhluphayo. Egqiba uhambo lwakhe, uZuma wazise isizwe ukuthi uMongameli Mugabe, uMnu Morgan Tsvangirai loMnu Arthur Mutambara bavumelene entweni ezithile ebezihlupha. Kodwa uMugabe ukulandule lokhu ngeviki edluleyo, esithi ibandla lakhe alisoze liyekethise nxa izijeziso zingakesulwa. Bona abakunkulumo balile ukuveza ukuthi kukhona yini asebevumelene kukho kumbe hatshi. Abakhulumisanayo bakhangelelwe ukunikeza iqula likaZuma ugwalo oluveza isimo senkulumo zabo ngaphambilini kokuhlangana lalo ngoLwesibili. Yena uZuma uzanikezwa ugwalo lolu liqula lakhe ngoLwesithathu. Ingcwethi ecubungula ezombusazwe uMnu Immanuel Hlabangana utshele uNtungamili Nkomo weStudio 7 ukuthi aphakeme amathuba okuthi inkulumo lezi zizaphuma lesisombululo.